google/wiki40b huggingface dataset:
Baltā tēja

Baltā tēja ir minimāli oksidēta tēja, kas tiek iegūta no tējas koka galvenokārt Fudzjaņas provincē Ķīnā. Tēja tiek iegūta, novācot no tējas koka pumpurus un jaunas lapas, kuras vēl nav līdz galam nogatavojušās.

Apstrāde

Baltās tējas vākšanas laikā īpaša uzmanība tiek pievērsta tējas lapu selekcijai. Parasti baltajai tējai tiek lasītas tikai pirmās ražas pašas jaunākās, vēl līdz galam neatvērušās tējas lapiņas, ko piesedz daļēji atvēries tējas pumpurs. Elitārajām baltajām tējām tiek noplūktas tikai pašas augšējās lapiņas (pumpurs), vai pumpurs un nākamā lapiņa. Baltā tēja sagatavošanas procesā tiek pakļauta minimālai apstrādei, kas sastāv tikai no diviem posmiem — tās tiek kaltētas maigos saules staros, un pēc tam vēlreiz žāvētas, tādējādi iegūstot minimālu fermentācijas pakāpi. Tējas lapas pēc apstrādes gandrīz nemaina krāsu, paliekot zaļas vai pelēkzaļas, to apakšejā daļā jābūt redzamiem maziem, baltiem tējas matiņiem. Baltās tējas sagatavošana ir sarežgīts process, jo jaunās tējas lapiņas prasa īpašu uzmanību un rūpību, un ir diezgan izvēlīgas pret apstrādes procesu, kas tiek veikts tikai un vienīgi ar rokām; mehanizēta baltās tējas sagatavošana un apstrāde nav iespējama. Pastāv dažādas baltās tējas šķirnes: Baltā peonija, Sudraba adatas, Zaļais sniegs un citas. Baltās tējas uzlējumam piemīt maigi dzeltena vai maigi zaļa nokrāsa, viegls ziedu aromāts un izteikti maiga garša. Baltā tēja ir bagāta ar vitamīniem, aminoskābēm un pektīniem, kas palīdz organismam atjaunoties. Tā kā tējā ir augsta ēterisko eļļu koncentrācija, tai nevajadzētu ievilkties ilgāk par 5 minūtēm, pagatavošanāi jāizmanto tikai mīksts, ne pārāk karsts ūdens (50-70 grādi), pārāk karsta ūdens lietošana tēju “sadedzinās”, iznīcinot maigos aromātus un garšu.
Atjaunīgie resursi

Atjaunīgie resursi ir enerģijas resursi, kas pieejami nosacīti bezgalīgi un atjaunojas ātrāk par to patērēšanas ātrumu. Tie ir saules enerģija, krītoša un plūstoša ūdens enerģija, ģeotermālā enerģija un citi.
Galvenie atjaunīgo energoresursu veidi ir vējš, ūdens, saules starojums, biomasa, zemes siltuma jeb ģeotermālā enerģija, viļņi, kā arī plūdmaiņas. Atjaunīgos energoresursus var izmantot tieši siltuma un/vai elektroenerģijas ražošanai, vai arī pastarpināti, piemēram, no biomasas iegūstot transporta degvielas un cita veida šķidro kurināmo, piemēram, biogāzi.
Viens no atjaunīgo enerģijas resursu izmantošanas veidiem ir alternatīvas degvielas ražošana.
1974. gada pasaules čempionāts cīņas sportā

1974. gada Pasaules čempionāts cīņas sportā abās cīņas sporta disciplīnās notika šķirti: sacensības brīvajā cīņā no 29. augusta līdz 1. septembrim Stambulā (Turcija), bet grieķu-romiešu cīņā no 10. līdz 13. oktobrim Katovicē (Polija).
Aleksejs Murigins

Spēlētāja karjera

Profesionālā spēlētāja karjeru Murigins uzsāka 2006. gadā, kad debitēja Krievijas Superlīgas kluba Habarovskas "Amur" rindās. 2008.—09. sezonu Murigins aizvadīja Krievijas Augstākās līgas kluba Angarskas "Jermak" sastāvā. 2009.—10. sezonā Aleksejs ieguva puslīdz regulāru spēles laiku "Amur" rindās, 2011.—12. sezonu noslēdzot kā viens no trim līgas sekmīgākajiem vārtsargiem atvairīto metienu īpatsvara ziņā. "Amur" spēlēja līdz 2014.—15. gada sezonas otrajai pusei, kad pārgāja uz Magņitogorskas "Metallurg".
2015.—16. gada sezonā bija Jaroslavļas "Lokomotiv" pamatvārtsargs, sezonu noslēdzot ar labāko atvairīto metienu procentu KHL, kā arī visvairāk aizvadītajām sausajām spēlēm.
Drigalska ledus mēle

Drigalska ledus mēle (angļu: Drygalski Ice Tongue) ir peldoša ledāja mēle Rosa jūras rietumu krastā Antarktīdā. Atrodas Skota krastā Viktorijas Zemē. Atklājis britu polārpētnieks Roberts Skots 1902. gada janvārī un nosaucis par godu ievērojamajam vācu polārpētniekam profesoram Ēriham fon Drigalskim.
Ledus mēle ir peldošs ledājs un veidojas Deivida glečera ledum noplūstot Rosa jūrā. Mēle ir 70 - 100 km gara un 14 - 24 km plata, tā pārvietojas ar ātrumu ap 0,7 km gadā (10 km laika posmā no 1988. līdz 2002. gadam). Tā ir vismaz 4000 gadus veca un veido stabilu struktūru.
2005. gada martā un aprīlī 3000 km² lielais B-15A aisbergs sadūrās ar Drigalska ledus mēli, atdalot divus apmēram 70 km² lielus ledus gabalus. 2006. gada marta beigās līdzīgā mēles sadursmē ar aisbergu C-16 tika atdalīts ap 100 km² liels ledus gabals.
Nerons

Dzīvesgājums

Nerons bija pēdējais Jūliju-Klaudiju dinastijas imperators. Viņš ir bēdīgi slavens ar to, ka ir bijis izšķērdīgs uzdzīvotājs. Vēsturē Nerons ir iegājis arī kā persona, kas esot izraisījusi Lielo Romas ugunsgrēku, lai gan vēsturnieki apšauba šī fakta patiesumu. Pēc ugunsgrēka viņš uzsāka kristiešu vajāšanu, kurus pasludināja par vainīgajiem tā izraisīšanā.
Nerona laikā Romas impērija izcīnīja karu ar Partas impēriju, tika apspiesta Boudikas sacelšanas Britānijā, tika anektēta Bosporas valsts. Iesākās Pirmais jūdu-romiešu karš. Sacelšanās Gallijā un Hispānijā noveda pie Nerona varas krišanas. Nerons bija spiests izdarīt pašnāvību. Pēc Nerona nāves valstī iestājās jukas jeb t.s. Četru imperatoru gads.
Kamēr tu šo dzīvi spēlē

Sižets

Filmas galvenais varonis ir komponists Mārtiņš Brauns, kurš ir svarīga Latvijas mūzikas vēstures daļa.
Reto Ašvandens

Šaha kompozīcija

Sastādījis gan tiešā mata, gan pasaku šaha uzdevumus. Daudz FIDE punktus guvis ar retrogrādās analīzes pierādījuma partiju uzdevumiem.
Sekmīgi startējis pasaules čempionātos šaha kompozīcijā. Pirmā čempionātā ieguvis sudraba medaļu pasaku šaha grupā, otrā kļuvis par čempionu pasaku šaha un ieguvis bronzu retro uzdevumu grupā, trešajā kļuvis čempionu retro uzdevumu grupā.
No 2010. gada Starptautiskais lielmeistars šaha kompozīcijā.
Ieguvis 92,24 FIDE albumu punktus.
Fridrihs Rubenis

Bērnība un jaunība

Fridrihs Rubenis dzimis Vecpiebalgā, taču bērnību pavada Veļikije Luki, kur viņa tēvs ir muižas pārvaldnieks. 1919. gadā Rubenis beidz Veļikije Luki reālskolu un ar ģimeni atgriežas Latvijā pēc Brīvības cīņu noslēguma.

Otrajā pasaules karā

Pēc Vācijas iebrukuma PSRS Rubenis 1941. gada 28. jūlijā iesaistās Voldemāra Veisa komandētajos Rīgas pašaizsardzības spēkos kā IV rotas komandieris, 23. septembrī to ieskaita 1. Rīgas pašaizsardzības bataljonā, kas 1942. gada 5. janvārī, ar komandieri pulkvežleitnantu Kārli Lobi, tiek pārsaukts par 18. Kurzemes policijas bataljonu. 21. februārī Rubeni pašu ieceļ par 18. bataljona komandieri un 4. maijā nosūta uz Baltkrievijas teritoriju, sākotnēji uz Minsku. 4. jūnijā bataljonu pārceļ uz Stolbcu apkaimi, kur tas iesaistās cīņās ar sarkanajiem partizāniem, jūlijā to pārceļ uz Nalibocku rajonu, arī tur tas pilda partizānu apkarošanas darbus. No 19. līdz 22. jūlijam bataljons uzturējās Sloņimas apkaimē, veicot geto konvojēšanas ārējā perimetra apsardzes darbus. No 22. augusta līdz 21. septembrim Rubenis komandē 18. bataljonu vērienīgā partizānu apkarošanas operācijā Sumpffieber (Purva drudzis) uz ziemeļiem no Minskas. Oktobra sākumā bataljonu nosūta uz Hansevičiem cīņai pret ap 1000 vīru lielu partizānu grupu, līdzīgās operācijās bataljons tiek nodarbināts līdz 1943. gada maijam, kad tas atgriežas Rīgā.
1. jūnijā, saskaņā ar 1943. gada 10. februāra pavēli par vienota Latviešu leģiona izveidi, 18. Kurzemes bataljonu ieskaita 2. latviešu brigādes 43. pulkā kā III bataljonu, 7. jūnijā Rubeni vadībā nomaina kapteinis Grants. Rubeni 1943. gada 24. novembrī paaugstina par majoru un ieceļ par 32. pulka II bataljonam komandieri, to vada aizsardzības cīņās Novosokoļņiku pozīcijās, no 1944. gada 7. marta līdz 8. aprīlim īslaicīgi pilda arī pulka komandiera pienākumus, pēc tam tiek iecelts par 15. apmācības un papildinājumu brigādes III bataljona komandieri, vēlāk pārcelts uz I bataljona komandiera amatu. 1944. gada decembrī Rubeni pārceļ uz 33. pulku kā II bataljona komandieri, bet 1945. gada 25. janvāra vakarā pārceļ atpakaļ uz pārfomēto 32. pulku kā pulka komandieri pēc tam, kad iepriekšējais komandieris pulkvežleitnants Celle piedzīvo nervu sabrukumu. Rubenis 32. pulku vada smagās aizsardzības kaujās Pomerānijā pie Šlesenes un Flederbornas.
Majors Fridrihs Rubenis mirst no ienaidnieka snaipera lodes Landekā 1945. gada 5. februārī.
Miroslavs Šatans

Spēlētāja karjera

Savu profesionālā spēlētāja karjeru Šatans uzsāka 1992. gadā, kad pievienojās Čehoslovākijas līgas klubam Trenčīnas "Dukla". Pēc sezonas noslēguma 1993. gada NHL draftā Šatanu izvēlējās Edmontonas "Oilers" vienība. Trenčīnā viņš aizvadīja arī 1993.—94. sezonu, taču 1994. gada vasarā Miroslavs pārcēlās uz Ziemeļameriku, kur pievienojās "Oilers" sistēmai.
1994.—95. sezonas NHL lokauta dēļ savu debiju NHL Šatans piedzīvoja vien 1995.—96. sezonā. 1996.—97. sezonas gaitā Miroslavs tika aizmainīts uz Bufalo "Sabres" vienību. Bufalo kluba rindās Miroslavs aizvadīja nākamās septiņas sezonas, līdz 2004.—05. sezonas NHL lokauta laikā atgriezās Slovākijā, aizvadot sezonu Bratislavas "Slovan" rindās. 2005. gada 3. augustā Šatans noslēdza līgumu ar Ņujorkas "Islanders" vienību. "Islanders" rindās Miroslavs aizvadīja trīs sezonas. 2008. gada vasarā viņš pievienojās Pitsburgas "Penguins" rindām, 2008.—09. sezonā kopā ar komandu izcīnot Stenlija kausu. Pēc sezonas beigām Šatans palika bez kluba un jaunu līgumu noslēdza vien sezonas vidū, pievienojoties Bostonas "Bruins" rindām.
Pēc 2009.—10. sezonas Miroslavs atgriezās Eiropā, pievienojoties "Slovan" sastāvam, taču sezonas gaitā viņš pārcēlās uz KHL klubu Maskavas "Dinamo". 2011. gada vasarā Šatans atgriezās Bratislavā, nākamajā sezonā kopā ar klubu izcīnot Slovākijas čempiona titulu. "Slovan" sastāvā Šatans aizvadīja arī 2012.—13. un 2013.—14. gada sezonas, kuras klubs aizvadīja jau KHL.
Slovākijas izlases rindās spēlējis 12 Pasaules čempionātos, kā arī četros Olimpisko spēļu turnīros. 2002. gadā Šatans kopā ar izlasi kļuva par Pasaules čempionu hokejā. 2000. un 2002. gadā Miroslavs bija arī turnīra rezultatīvākais spēlētājs. 1994. gada Olimpisko spēļu turnīrā bija tā labākais vārtu guvējs.
Discovery Investigations

Discovery Investigations bija polāro ekspedīciju sērija Dienvidu okeānā, ko par Britu Koloniju biroja līdzekļiem organizēja Discovery komiteja. Komiteja tika nodibināta 1918. gadā, bet ekspedīcijas tika organizētas laika posmā no 1924. līdz 1951. gadam. Ekspedīcijai tika izmantoti trīs kuģi: Discovery (1924—1931, bijušais Roberta Skota ekspedīcijas kuģis), William Scoresby (1927—1945) un Discovery II (1929—1951). Galvenais ekspedīciju mērķis bija zinātniski pamatot komerciālo vaļu medību izdevīgumu Dienvidu okeānā, kā arī paplašināt zināšanas Antarktikas okeanogrāfijā un ģeogrāfijā.
Nagļu pagasts

Daba

Atrodas Austrumlatvijas zemienes Lubāna līdzenumā, Lubāna dienvidu piekrastē. Augstākā vieta - Īdeņas kalns (112,1 m vjl.).

Vēsture

1945. gadā Rēzeknes apriņķa Gaigalavas pagastā izveidoja Nagļu un Garanču ciema padomes. Garanču ciems ietilps Viļānu (1949-1962) un Rēzeknes (pēc 1962. gada) rajonos. 1954. gadā Garanču ciemam pievienoja likvidētā Nagļu ciema teritoriju. 1962. gadā kolhoza «Gaigalava» teritoriju pievienoja Gaigalavas ciemam. 1971. gadā Garanču ciemu pārdēvēja par Nagļu ciemu. 1973. gadā Nagļu ciemam pievienoja daļu Rikavas un Gaigalavas ciemu teritorijas, 1981. gadā — daļu Dekšāres un Rikavas ciemu teritorijas. 1990. gadā ciemu reorganizēja par pagastu. 2009. gadā Nagļu pagastu kā administratīvo teritoriju iekļāva Rēzeknes novadā.
Pakešu komutācija

Pakešu komutācija ir sakaru tīkla realizācijas veids, kurā visus nosūtītos datus, neatkarīgi no satura, veida vai struktūras sadala blokos, ko sauc par paketēm. Katra pakete tiek maršrutēta individuāli, vadotes no tajā esošās informācijas. Pakešu komutācija piegādā mainīga bitu ātruma datu plūsmu pa koplietošanas tīklu. Paketēm šķērsojot tīkla adapterus, tīkla komutatorus, maršrutētājus un citus tīkla mezglus, tās tiek buferizētas un rindotas, kā rezultātā tām ir mainīga aizkavēšanās.
Gadījumā, ja sakariem tiek piemērota maksa, piemēram, mobilo sakaru pakalpojumos, ķēžu komutācijas gadījumā tā ir maksa par savienojuma laika vienību, pat tad, ja dati netiek sūtīti. Turpretī pakešu komutācijai ir raksturīga maksa par pārsūtīto informācijas vienību, parasti megabaitu.
Entropija

Termodinamikā ar entropiju mēra enerģijas daudzumu fiziskā sistēmā, ko nevar izmantot, lai veiktu darbu. To apzīmē ar S. Tā ir arī mērvienība "nekārtībai" kādā daudzelementu sistēmā.
Entropijas idejas autors ir Rūdolfs Klauziuss 1865. gadā. Entropijai viņš deva nosaukumu pēc grieķu valodas vārda, kas nozīmē "pārvērtība".
Parasti ar vārdu "entropija" saprot "nekārtība". Entropijas princips pamatā nozīmē, ka jebkurā izolētā sistēmā entropija (nekārtība) tiecas palielināties, bet nekad - samazināties. Šis princips attiecas tikai uz izolētām sistēmām (ΔS ≥ 0). Zeme, piemēram, nav izolēta sistēma, jo to nepārtraukti sasniedz Saules gaisma (enerģija). Vispārpieņemts ir uzskats, ka Visums savukārt ir izolēta sistēma, tāpēc, tā kā entropija tajā nepārtraukti palielinās vai vismaz nesamazinās, tas varētu piedzīvot t.s. karsto nāvi (heat death), kad visa enerģija kļūst par termālo enerģiju un vairs nav iespējams veikt nekādu darbu.
Eksperimentāli entropiju ir grūti izmērīt. Entropijas termodinamiskā izpratnē mērīšana balstās uz ļoti rūpīgu kalorimetriju.
Paaugstinoties temperatūrai, entropija parasti palielinās, jo intensīvākā daļiņu siltumkustība sistēmu padara nesakārtotāku. Amorfu cietvielu entropija ir lielāka nekā kristālisku vielu entropija.
2013.—2014. gada Rīgas "Dinamo" sezona

2013.—2014. gada Rīgas "Dinamo" sezona bija komandas sestā sezona.
Starpsezonā komandas sastāvā atgriezās tās agrākie līderi Sandis Ozoliņš un Marcels Hosa.

Aizgājušie spēlētāji

* - līgums ar "Dinamo" beidzās līdz ar 2012.—13. gada sezonas noslēgumu
I'm Breathless

Albuma vēsture

Filmā bija dzirdamas četras dziesmas no šī albuma: "Sooner Or Later", "More", "What Can You Lose?", un "Now I'm Following You", tomēr dziesmu "Now I'm Following You" filmā, atšķirībā no filmas oriģinālmūzikas albuma, izpildīja nevis Madonna, bet gan dziesmas autors Endijs Palei (Andy Paley).
Albuma veiksmes formula bija dziesmas "Vogue" lieliskie panākumi visā pasaulē, kas gāja roku rokā ar koncerttūri "Blond Ambition Tour" un, protams, pašas filmas publicitāti. Rezultātā albums sasniedza ASV Billboard top 200 otro vietu un triju mēnešu laikā sasniedza platīna statusu. Otrais singls "Hanky Panky" noturēja albumu topos vēl pāris mēnešus, līdz to aizēnoja Madonnas nākamā albuma The Immaculate Collection panākumi gada nogalē.
Rezultātā tika atcelta vēl divu singlu "Now I'm Following You" un "Sooner Or Later" izdošana un tika dota priekšroka diviem citiem singliem no jaunās dziesmu izlases - "Justify My Love" un "Rescue Me".
Split horizon

Split horizon ir viens no mehānismiem distance-vector maršrutēšanas protokolos, kas paredzēts lai novērstu maršrutēšanas cilpas.
Piemēram, sekojošā tīklā no trīs maršrutētājiem.
Maršrutētājs B zina maršrutu uz maršrutētāju C un paziņo to maršrutētājam A. A paziņo šo maršrutu atpakaļ B. Kamēr tīkla topoloģija nemainās B nelietos maršrutu caur A, jo tā metrika ir lielāka, kā tiešajam ceļam uz C.
Ja pazūd savienojums starp B un C, B sāk izmantot maršrutu caur A un sūta šim maršrutētājam C paredzētās paketes. A, savukārt, zina maršrutu uz C caur B un sūta paketes atpakaļ, tādējādi radot maršrutēšanas cilpu, uz laiku kamēr maršrutēšanas protokols konverģē un maršruts uz C tiek izņemts no visu maršrutētāju maršrutēšanas tabulām.
Split horizon mehānisms nosaka, ka maršrutētājs neziņo maršrutu atpakaļ pa to pašu interfeisu, pa kuru tas saņemts. Pielietojot split horizon minētajā piemērā, A neziņotu maršrutu uz C atpakaļ maršrutētājam B un maršrutēšanas cilpa būtu novērsta.

Route poisoning

Dažās split horizon realizācijās maršruts nevis netiek ziņots atpakaļ, bet tiek ziņots kā nesasniedzams. Šo mehānismu sauc par route poisoning vai poisonin reverse. Piemēram, RIP, kura maksimālā metrikas vērtība ir 15 ziņo maršrutu ar metrikas vērtību 16.
X Vispārējie latviešu Dziesmu svētki

Latviešu Dziesmu Svētku septiņdesmitpiecgadei veltītie Padomju Latvijas I Dziesmu svētki jeb X Vispārējie latviešu Dziesmu svētki notika Rīgā 1948. gada 19. — 22. jūlijā jaunceltajā Esplanādes estrādē, vienlaicīgi notika I Deju svētki "Dinamo" stadionā.
Svētkus rīkoja Centrālā republikāniskā Dziesmu svētku komisija. Svētkos piedalījās 14 542 dalībnieki, bērnu kopkorī bija 5141 dalībnieks. Virsdiriģents Teodors Kalniņš, goda virsdiriģenti Alfrēds Kalniņš un Emilis Melngailis. Deju virsvadītāji bija Helēna Tangijeva-Birzniece, Milda Lasmane, Bruno Priede, Zinaīda Zeltmate.

Norise

Pirms kopkoncertiem notika dziesmu karu sacensības, kas tika pielīdzinātas sociālistiskajai sacensībai. Svētku gājiena dalībnieki nesa Staļina un citu PSRS vadītāju portretus.
Kopkoris uzstājās divos koncertos, pavadījumus spēlēja padomju armijas apvienotais pūtēju orķestris.
Repertuārā bija gan latviešu tautasdziesma "Pūt, vējiņi", gan "Karaļmeita", "Upe un cilvēka dzīve", "Gaismas pils", gan arī "Mūs veda Staļina griba", "Uzvaras rīts", "Dziesma par Staļinu". Teodors Kalniņš diriģēja Pētera Barisona "Dziesmai šodien liela diena" ar Arvīda Skalbes vārdiem, kas kļuva par Dziesmu svētku neoficiālo himnu.
3. Baltijas Šaha savienības kongress

3. Baltijas Šaha savienības kongress notika no 1904. gada 29. (11. apr.) marta līdz 4. (17.) aprīlim Rēvelē.

Atklāšana

1904. gada 29. martā pulksten 12 uz kongresa atklāšanu viesnīcas "Zelta Lauvas" telpās pulcējās turnīra dalībnieki, tiesneši, reģionālo organizāciju delegāti un viesi. Tos sveica vietējās šaha savienības sekretārs Dr.Labbe Vispirms dalībnieku sanāksmē ievēlēja tiesnešu kolēģiju un izdarīja galvenā un blakusturnīra dalībnieku izloze. Pēc tam sākās Baltijas šaha savienībā ietilpstošo organizāciju delegātu konference ar Rīgas, Rēveles, Tērbatas un Jelgavas šaha organizāciju pārstāvju piedalīšanos. Vispirms par savienības sekretāru apstiprināja E. Henni, kas jau pildīja šo amatu, aizstājot saslimušo F. Amelungu. Kā otrais tika izskatīts P. Kerkoviusa ierosinājums noteikt nebaltiešu uzaicināšanas kārtību dalībai Baltijas Šaha savienības turnīros. Apspriešanas rezultātā tika pieņemts Dr. Labbes priekšlikums, ka tikai gadījumā, ja galvenā vai blakusturnīrā pieteikušies mazāk par 10 baltieši  vai Baltijas provincēs dzīvojošie nebaltieši var tikt aicināti ārpus Baltijas provincēm dzīvojoši nebaltieši. Trešā dienas kārtības jautājumā lēmums netika pieņemts, jo nākamajam kongresam vajadzēja notikt Liepājā, kuras pārstāvis Rēvelē nebija ieradies.

Noslēgums

Galvenā turnīra finišu B. Gregori un V. Ostrogskis sasniedza ar vienādu punktu summu. Uzvarētāja noskaidrošanai izspēlēja papildus partiju, bet tā beidzās neizšķirti. Līdz ar to pirmā (150 rbļ.) un otrā godalga (100 rbļ.) tika sadalīta starp abiem uzvarētājiem. Trešo (70 rbļ.) un ceturto (50 rbļ.) godalgu savā starpā dalīja K. Bētiņš un T. Germans. Godalgas saņēma arī blakusturnīra labākie spēlētāji: I godaldu (50 rbļ.) - Fukners, II godalgu (30 rbļ.) -- Homjakovs, III godalgu (15 rbļ.) -- Ots, ceturto (15 rbļ.) sadalīja -- Valks, Seps, Johansons un Oldekops.
Repina institūts

Ar Darba Sarkanā Karoga ordeni apbalvotais I. Repina Sanktpēterburgas Valsts akadēmiskais glezniecības, tēlniecības un arhitektūras institūts (krievu: Санкт-Петербу́ргский ордена Трудово́го Кра́сного Зна́мени госуда́рственный академи́ческий институ́т жи́вописи, скульпту́ры и архитекту́ры и́мени И. Е. Ре́пина), saīsināti Repina institūts (Институт имени Репина) atrodas Sanktpēterburgā, Ņevas upes krastā.
Tā sākotnējais nosaukums bija Ķeizariskā Mākslas akadēmija (Императорская Академия художеств), pazīstama arī kā Sanktpēterburgas Mākslas akadēmija. Akadēmijas ēka ir celta no 1764. līdz 1789. gadam. Akadēmija bija lielākā mākslas institūcija Krievijas impērijā.

Akadēmijas rašanās

Domu par akadēmiju, pēc franču parauga, kurā varētu apgūt mākslu, jau tika lolojis Krievijas impērijas ķeizars Pēteris Lielais. Gadu pirms savas nāves viņš izdeva dekrētu "Par akadēmiju, kurā var studēt zinātni, valodas un cēlo mākslu." Šī iniciatīva pēc imperatora nāves tika īstenota, kā Zinātņu akadēmijas mākslas nodaļa, un 18. gadsimta vidū akadēmija pilnīgi pārtapa par gravīru — gleznošanas skolu.

Fakultātes

Glezniecības — šajā fakultātē darbojas personīgās darbnīcas vairākās nozarēs: molberta glezniecība, monumentālā, baznīcu — vēsturiskā, teatrāli dekoratīvā, restaurācijas.
Grafikas — šajā fakultātē darbojas grāmatu un molberta grafikas darbnīcas.
Tēlniecības — šajā fakultātē darbojas skulptūru restaurācijas, molberta tēlniecības darbnīcas.
Arhitektūras — šajā fakultātē nodarbības notiek personīgajās darbnīcās.
Vēstures — šajā fakultātē ir klātienes (4 gadi) un neklātienes (5 gadi) apmācība.
Ilze Jaunalksne

Biogrāfija

Absolvējusi Rīgas Valsts 2. ģimnāziju. Kļuvusi par žurnālisti. 1999. gadā ieguva balvu "Žurnālistikas cerības" televīzijas kategorijā. 2003. gadā atzīta par Latvijas Televīzijas (LTV) labāko žurnālisti-redaktori un viņas gatavotā Digitalizācijas lietas atspoguļošana — par labāko ziņu sižetu. 2004. gadā nominēta Cicerona balvai par mērķtiecīgu ieguldījumu žurnālistikā un sabiedrību interesējošu tematu atspoguļojumu. 2005. gadā kļuva par vienu no LTV analītiskā raidījuma "De facto" vadītājām un veidotājām.
2005. gada beigās un 2006. gada sākumā Finanšu policija noklausījās Jaunalksnes telefonsarunas, par ko tika ierosināts kriminālprocess. 2013. gadā apsūdzētajiem tika piespriesti naudassodi. 2008. gada sākumā kļuva par vienu no TV3 raidījuma "Nekā personīga" veidotājiem un vadītājiem. No 2011. gada septembra līdz 2012. gada septembrim bija bērna kopšanas atvaļinājumā.
2019. gadā apprecējusies ar televīzijas žurnālistu Gundaru Rēderu.
Sinoles pagasts

Vēsture

Dibināts pēc muižu pagastu likvidēšanas sakarā ar 1866. gada pagastu pašvaldību likuma pieņemšanu, lielākā daļa no tagadējā Sinoles pagasta teritorijas piederēja pie Vidzemes guberņas Valkas apriņķa Gulbenes draudzes novada.
Līdz 1920. gada agrārajai reformai Sinoles pagastā atradās Sinoles (Sinohlen) un Mālmuižas (Mahlenhof) zemes. Pēc agrārās reformas Sinoles muižu sadalīja 109 vienībās (no tām 31 bija rentes māja) 2631 ha kopplatībā, bet Mālmuižu sadalīja 87 vienībās (no tām 26 bija rentes mājas) 1824 ha kopplatībā. Uz agrāko Mālmuižas kungu māju pārcēla Mālpils pagasta skolu. Sinolē darbojās arī Sinoles pagasta skola.

Likvidācija

1945. gada 2. novembrī pagastā izveidoja Mālu un Sinoles ciema padomes. 1946. gada 19. aprīlī pagastu iekļāva jaunizveidotajā Alūksnes apriņķī. Pagastu likvidēja 1949. gada 31. decembrī, ciemus iekļaujot Gulbenes rajonā. Mūsdienās Sinoles pagasta teritorija iekļauta Gulbenes novada Lejasciema un Lizuma pagastos.
Cīrava

Vēsture

Vēstures avotos pirmo reizi minēta 1253. gadā, kad Kurzemes bīskapa vasaļiem izlēņotas Cīravas Dzērves (Dserwen). Vārds „Cīrava” kuršu valodā apzīmējot strauju pagriezienu, virziena maiņu, ko dara Durbes upe ciema centrā. 1560. gadā Cīravu ieguva dāņu hercogs un pēdējais Kurzemes bīskaps Magnuss. Pēc tam Cīravas muiža nokļuva Bēru dzimtas īpašumā.
19. gadsimta pirmajā pusē Cīravā mācītājs bija Johans Kristaps Volters, kurš ar muižnieku atbalstu Cīravā 1832. gadā ierīkoja  skolu. Skolā sagatavoja skolotājus Kurzemes tautskolām, un tā uzskatāma par Irlavas skolotāju semināra pirmsākumu. Tajā mācījās vēlākie skolotāji Andrejs Spāģis, Ernests Dinsbergs un citi. Vēlāk 
Agrārās reformas gaitā Cīravas muiža (Zierau) ar pusmuižām tika sadalīta 55 jaunsaimniecībās. Muižas centrs tika nodots Meža skolai un virsmežniecībai. Meža skola pilī darbojas līdz 1953. gadam, tad pilī sāka darboties mehanizācijas skola.
Pašlaik Cīravas muižas pils ir privātpersonu īpašumā un samērā bēdīgā stāvoklī.
Pēc bāzu līguma nosacījumiem PSRS karaspēka kontingents 1939. gadā Cīravā uzsāka kara lidlauka būvi. Otrā pasaules kara laikā lidlauku līdz pat 1945. gada 4.-5. maijam izmantoja vācu Luftwaffe. Cīravas lidlauks atrodas 2 kilometrus no ciema.
Vairākus km uz dienvidaustrumiem no Cīravas muižas atradās 1900. gadā atklātās šaursliežu Liepājas—Aizputes dzelzceļa līnijas pieturas punkts "Cīrava", kas slēgts 1964. gadā.

Tradīcijas

1881. gadā dibinātajās Cīravas ūdensdzirnavās biedrība "Citaabra" veido Jauniešu neformālās izglītības centru ar koncertzāli, izstāžu zāli, kultūras un mākslas centru, deju zāli un mākslinieku rezidenču centru. Katru gadu 21. jūnijā notiek Cīravas Saulgriežu svētki.